b"\n_START_ARTICLE_\nSocietat Esportiva Eivissa\n_START_SECTION_\nPrecedents\n_START_PARAGRAPH_\nEl futbol a Eivissa es desenvolup\xc3\xa0 m\xc3\xa9s tard que a Mallorca i Menorca. El primer equip important de l'illa fou la Deportiva Ibicenca, que el 1934 es proclam\xc3\xa0 campiona del Campionat de Balears de futbol de segona categoria. Despr\xc3\xa9s de la guerra, per\xc3\xb2, el futbol a l'illa pat\xc3\xad una regressi\xc3\xb3 forta, i el club desaparegu\xc3\xa9. L'esport reb\xc3\xa9 una nova embranzida sobretot de Sant Antoni, Santa Eul\xc3\xa0ria i de Formentera. El 1956 s'uniren jugadors de diversos clubs de l'illa, com el Rondalla, l'Uni\xc3\xb3n, el Cadete i els clubs de Sant Antoni i Santa Eul\xc3\xa0ria, per formar un equip potent a l'illa, i aix\xc3\xad es constitu\xc3\xad, el 1957, la Societat Esportiva Eivissa.\n_START_SECTION_\nSocietat Esportiva Eivissa\n_START_PARAGRAPH_\nEl club va ser fundat com a Sociedad Deportiva Ibiza, i comen\xc3\xa7\xc3\xa0 a jugar a Primera Regional Balear. La temporada 1960-61 aconsegu\xc3\xad l'ascens a tercera divisi\xc3\xb3, on romangu\xc3\xa9 fins a la 1977-78, quan aconsegu\xc3\xad l'ascens a la nova categoria de Segona B. En aquell equip que puj\xc3\xa0 a Segona B destacaren com a jugadors Arab\xc3\xad i Azpilicueta, que foren traspassats a l'Espanyol de la primera divisi\xc3\xb3. El club va passar sis temporades a Segona B._NEWLINE_La temporada 1983-84 es va consumar el descens a tercera, el primer en la hist\xc3\xb2ria del club, on va romandre cinc temporades m\xc3\xa9s. La temporada 1988-89 va aconseguir el subcampionat i, gr\xc3\xa0cies a la ren\xc3\xbancia del Badia de Cala Millor, va ascendir una altra vegada a Segona B, encara que nom\xc3\xa9s hi va estar una temporada._NEWLINE_La temporada 1991-92, estren\xc3\xa0 les instal\xc2\xb7lacions del nou camp d'esports de Can Misses i aconsegu\xc3\xad de nou l'ascens a Segona B. La temporada seg\xc3\xbcent, tot i acabar des\xc3\xa8, va perdre la categoria a causa dels deutes, de m\xc3\xa9s de 80 milions de pessetes. La temporada 1993-94 encara va ser m\xc3\xa9s nefasta, i la Societat Esportiva Eivissa va descendir a Primera Regional. La situaci\xc3\xb3 econ\xc3\xb2mica era delicada i els resultats esportius no acompanyaven, de manera que, despr\xc3\xa9s de competir tres anys a la categoria regional eivissenca i no aconseguir l'ascens a tercera, el club va deixar de competir l'any 1997. No obstant aix\xc3\xb2, la directiva acord\xc3\xa0 una fusi\xc3\xb3 amb el nou Uni\xc3\xb3 Esportiva Eivissa, fundat dos anys abans, perqu\xc3\xa8 el nou club mantengu\xc3\xa9s l'her\xc3\xa8ncia de sa Deportiva.\n_START_SECTION_\nLa SE Eivissa (1995-2010)\n_START_PARAGRAPH_\nAtesos els mals resultats de la SE Eivissa, que el 1994 va baixar a la categoria regional i la temporada seg\xc3\xbcent ni assol\xc3\xad l'ascens ni millor\xc3\xa0 la situaci\xc3\xb3 econ\xc3\xb2mica, un grup d'aficionats del club decidiren de fundar un club sat\xc3\xa8l\xc2\xb7lit de la Deportiva; \xc3\xa9s aix\xc3\xad que el 1995 nasqu\xc3\xa9 la Uni\xc3\xb3 Esportiva Eivissa (en castell\xc3\xa0 i oficialment, Uni\xc3\xb3n Deportiva Ibiza). El nou club vestia igual que la SE Eivissa i se servia d'un escut gaireb\xc3\xa9 igual_NEWLINE_D'entrada es va pensar que el nou club funcion\xc3\xa0s com a filial de la SE Eivissa, per\xc3\xb2 finalment competiren a la mateixa categoria, fet que gener\xc3\xa0 retic\xc3\xa8ncies a l'antic club contra el club escindit. Acabada la temporada, el nou club disput\xc3\xa0 el play-off d'ascens a tercera divisi\xc3\xb3 amb el nom de Hospitalet pel fet que s'havia acordat una fusi\xc3\xb3 de cara a la temporada seg\xc3\xbcent amb l'Hospitalet-Isla Blanca (fundat el 1963 com a CD Hospitalet)._NEWLINE_De cara a la temporada 96-97, el club compet\xc3\xad a regional amb la SE Eivissa, la qual, tot i disputar el play-off d'ascens a tercera divisi\xc3\xb3, tampoc reeix\xc3\xad; aquest resultat condugu\xc3\xa9 els directius de tots dos clubs a concloure que calia unir forces per formar un club competitiu i fer tornar la tercera divisi\xc3\xb3 a la vila d'Eivissa. La fusi\xc3\xb3, per\xc3\xb2, fou nom\xc3\xa9s verbal, de manera que, a nivell legal, l'antiga SE Eivissa deixava de competir i desapareixia, i el nou club prenia els drets federatius de la nova UE Eivissa. Amb la fusi\xc3\xb3, hom decid\xc3\xad de canviar el nom a Club Esportiu Eivissa._NEWLINE_La temporada 1998-99, aconsegu\xc3\xad de pujar a tercera divisi\xc3\xb3. La temporada 2001-02 el club canvi\xc3\xa0 el nom per adoptar el de Sa Deportiva Eivissa (abreujat SD Eivissa)._NEWLINE_L'any 2007, amb motiu de l'ascens a Segona B, canvi\xc3\xa0 de nou el nom a Societat Esportiva Ibiza-Eivissa. La temporada 2007-2008 jug\xc3\xa0 la Copa del Rei, encara que caigu\xc3\xa9 eliminat en la primera ronda davant l'Alacant CF. L'any 2009 perd\xc3\xa9 la categoria i torn\xc3\xa0 a la tercera divisi\xc3\xb3._NEWLINE_El juny del 2009 un grup immobiliari itali\xc3\xa0 compr\xc3\xa0 un 80% de les accions del club, tot assumint els deutes (391.581 euros) i iniciant un projecte ambici\xc3\xb3s per pujar de categoria. Per\xc3\xb2 el 31 de juliol d'aquell any, l'Associaci\xc3\xb3 de Futbolistes Espanyols (AFE) va descendir administrativament a l'Eivissa a primera regional per impagament dels deutes que tenia amb els seus jugadors i que suposadament havia assumit el grup itali\xc3\xa0. El club compet\xc3\xad a regional amb el nom de Uni\xc3\xb3n Deportiva Ibiza-Eivissa, i, acabada la temporada, va desapar\xc3\xa8ixer._NEWLINE_El 2015, l'empresari Amadeo Salvo va pagar el deute del club, ja desaparegut, per al nou club que havia fundat, la Uni\xc3\xb3 Esportiva Eivissa, que competeix amb el nombre federatiu de la SE Eivissa fundada el 1995."